Datidens pen og papir bliver flere og flere steder skiftet ud med moderne teknologi. Mange nordjyske kommuner har nemlig valgt at skifte den gamle valgbog af papir ud med en computer, hvor man kan registrere vælgerne via en stregkode på valgkortet. Et af disse valgsteder er i Løgstør Hallen, hvor vagtformand Uffe Bro ser flere fordele ved stregkoderegistreringen. - For det første, så er det nemmere, og for det andet så fjernes nogle af de risici, der er forbundet med at lave fejl, så sikkerheden er større ved at gøre det på den måde, siger Uffe Bro. Samtidig slipper vælgerne for at stå helt så længe i kø, når de skal indskrives i valgbogen. Selve valghandlingen med at sætte sit kryds ved et parti eller en politiker er dog ikke digitaliseret. I stemmeboksen foregår valget stadigvæk med pen og papir.

Opsummering:
Flere steder har valgstederne valgt at skifte den klassiske valgbog af papir ud med en computer. Det gør valghandlingen hurtigere og sikrere.